సాంస్కృతిక మంత్రిత్వ శాఖ
ఈరోజు హైదరాబాద్లోని చారిత్రక గోల్కొండ కోటలో తెలంగాణ ఆవిర్భావ దినోత్సవ వేడుకలు నిర్వహించిన కేంద్ర సాంస్కృతిక మంత్రిత్వ శాఖ తెలంగాణ అభివృద్ధికి కేంద్ర ప్రభుత్వం కట్టుబడి ఉంది శ్రీ జి. కిషన్ రెడ్డి
రాష్ట్రానికి అన్ని విధాలుగా సహాయం చేయడానికి కేంద్రం సిద్ధంగా ఉంది... : శ్రీ జి. కిషన్ రెడ్డి
తెలంగాణ ప్రజల పోరాటం, త్యాగాల వల్లనే తెలంగాణ సాకారం అయింది: శ్రీ జి. కిషన్ రెడ్డి
జాతీయ జెండాను ఎగురవేసి సిఆర్పిఎఫ్, సీఐఎస్ఎఫ్ గౌరవ వందనం స్వీకరించిన కేంద్ర మంత్రి
తెలంగాణ సాధన కోసం జరిగిన ఉద్యమంలో ప్రాణత్యాగం చేసిన తెలంగాణ అమరవీరులకు నివాళులు అర్పించి వారి కుటుంబ సభ్యులను సత్కరించిన శ్రీ జి.కిషన్ రెడ్డి
తెలంగాణ రాష్ట్ర అభివృద్ధికి కేంద్ర ప్రభుత్వం కట్టుబడి ఉందని కేంద్ర పర్యాటక, సాంస్కృతిక, ఈశాన్య ప్రాంత అభివృద్ధి శాఖ మంత్రి , శ్రీ జి. కిషన్ రెడ్డి స్పష్టం చేశారు. రాష్ట్రానికి అన్ని విధాలా సహాయ సహకారాలు అందించేందుకు కేంద్రం సిద్ధంగా ఉందని శ్రీ జి. కిషన్ రెడ్డి అన్నారు. ఈరోజు హైదరాబాద్లోని చారిత్రక గోల్కొండ కోటలోకేంద్ర సాంస్కృతిక మంత్రిత్వ శాఖ ఆధ్వర్యంలో జరిగిన తెలంగాణ ఆవిర్భావ దినోత్సవ వేడుకల్లో ఆయన ప్రసంగించారు. జాతీయ జెండాను ఎగురవేసిన శ్రీ కిషన్ రెడ్డి సిఆర్పిఎఫ్, సీఐఎస్ఎఫ్ గౌరవ వందనం స్వీకరించారు.
ప్రజల పోరాటం, త్యాగాల వల్లనే తెలంగాణ సాకారమైందని పేర్కొన్న శ్రీ కిషన్ రెడ్డి , తెలంగాణ అమరవీరులకు ఘనంగా నివాళులు అర్పించి అమరవీరుల కుటుంబ సభ్యులను సన్మానించారు.
తెలంగాణ అభివృద్ధికి గత 9 సంవత్సరాల కాలంలో కేంద్ర ప్రభుత్వం అమలు చేసిన చర్యలను శ్రీ కిషన్ రెడ్డి వివరించారు.
రాష్ట్రంలో జాతీయ రహదారుల నిర్మాణానికి రూ.1,20,000 కోట్లు వెచ్చించామని శ్రీ కిషన్ రెడ్డి తెలిపారు. రెండు వందే భారత్ ఎక్స్ప్రెస్ రైళ్లను ప్రవేశపెట్టడమే కాకుండా, రూ.720 కోట్లతో సికింద్రాబాద్ రైల్వే స్టేషన్ను రైల్వే శాఖ ఆధునీకరిస్తోందన్నారు. ఆధునీకరణ కోసం మరో 30 రైల్వే స్టేషన్లను ఎంపిక చేశామన్నారు. తెలంగాణ, ఆంధ్రప్రదేశ్లను కలుపుతూ రెండు కొత్త సూపర్ఫాస్ట్ రైల్వే లైన్ల నిర్మాణానికి కేంద్ర ప్రభుత్వం ఆమోదం తెలిపిందని శ్రీ కిషన్ రెడ్డి వివరించారు. రెండు ప్రాంతాల మధ్య రవాణా సౌకర్యాన్ని ఎక్కువ చేయడానికి చేపట్టే కార్యక్రమానికి అవసరమైన సర్వేలను నిర్వహించాలని రైల్వే అధికారులనకు ఆదేశాలు జారీ అయ్యాయని మంత్రి తెలిపారు. రామగుండం ఫర్టిలైజర్స్ అండ్ కెమికల్స్ లిమిటెడ్ ని గత ఏడాది ప్రధాని శ్రీ నరేంద్ర మోదీ జాతికి అంకితం చేసిన అంశాన్ని శ్రీ కిషన్ రెడ్డి తన ప్రసంగంలో గుర్తు చేశారు.
తెలంగాణ ఆవిర్భావ దినోత్సవం సందర్భంగా కేంద్ర సమాచార ప్రసార మంత్రిత్వ శాఖకు చెందిన సెంట్రల్ బ్యూరో ఆఫ్ కమ్యూనికేషన్  రెండు రోజుల పాటు నిర్వహించనున్న ఫోటో ఎగ్జిబిషన్ను కేంద్ర మంత్రి ప్రారంభించారు. తెలంగాణ రాష్ట్ర ఆవిర్భావ దినోత్సవ వేడుకల సందర్భంగా “ 9 సంవత్సరాల కాలంలో కేంద్ర ప్రభుత్వం సాధించిన విజయాలు” పుస్తకాన్ని మంత్రి ఆవిష్కరించారు. ‘9 సంవత్సరాల సేవ, సుపరిపాలన,గరీబ్ కళ్యాణ్’పై కేంద్ర సమాచార ప్రసార మంత్రిత్వ శాఖ ప్రచురించిన బుక్లెట్ను కూడా ఆయన విడుదల చేశారు.
దేశంలోని అన్ని రాష్ట్రాల్లోని రాజ్భవన్లలో తెలంగాణ ఆవిర్భావ దినోత్సవ వేడుకలు నిర్వహిస్తున్నట్లు కేంద్ర మంత్రి తెలిపారు.
‘ఆజాదికాఅమృతమహోత్సవ్’ కార్యక్రమంలో భాగంగా గోల్కొండ కోటలో సాంస్కృతిక మంత్రిత్వ శాఖ తెలంగాణ ఆవిర్భావ దినోత్సవాన్ని నిర్వహించింది. భారతదేశం అంతటా కోటలు, వాటి ప్రసిద్ధ చరిత్రను ప్రచారం చేసి సాంస్కృతిక వారసత్వానికి గుర్తింపు తేవడం లక్ష్యంగా సాంస్కృతిక మంత్రిత్వ శాఖ నిర్వహిస్తున్న 'ఖిలాఔర్ కహనియా' పేరిట నిర్వహిస్తున్న ప్రత్యేక ప్రచారంలో భాగంగా ఈ కార్యక్రమాన్ని నిర్వహించారు.
'ఖిలాఔర్ కహనియా' కార్యక్రమం కింద ఇప్పటికే చిత్తోర్ఘర్, కాంగ్రా వంటి కోటలలో ఇప్పటికే అనేక కార్యక్రమాలు జరిగాయి. బితూర్ ఫోర్ట్, మండూ ఫోర్ట్, ఝాన్సీ ఫోర్ట్ , కాంగ్లా ఫోర్ట్ తదితర ప్రాంతాలలో కూడా 'ఖిలాఔర్ కహనియా' కార్యక్రమాన్ని నిర్వహించనున్నారు.
సాంస్కృతిక మంత్రిత్వ శాఖ ఆధ్వర్యంలో పనిచేస్తున్న కేంద్ర పురావస్తు శాఖ , వివిధ ప్రాంతీయ సాంస్కృతిక కేంద్రాలు, లలిత కళా అకాడమీ, సంగీత నాటక అకాడమీ, సీసీఆర్టీ , సాహిత్య అకాడమీ లాంటి సంస్థల సహకారంతో కార్యక్రమాలు జరుగుతున్నాయి.